
Az amerikai különleges erők CIDG programja és a program tapasztalatainak megjelenése a magyar különleges műveleti doktrínában

Dolgozatom az 1961 és 1971 között Vietnám területén a CIA és az Amerikai Hadsereg (US Army) Különleges Erői (Special Forces, SF) által működtetett Civil Irreguláris Védelmi Csoportok (CIDG) programot mutatja be.
A CIDG program számos innováció kidolgozására adott lehetőséget. Az USA nyílt beavatkozása előtt, 1961-ben indult a Vietnámi Köztársaságban (VK), a CIA által irányított felkelésellenes (COIN) programként. A program első fázisában a VK-ban élő etnikai kisebbségi csoportokkal szövetségesi kapcsolatot alakítottak ki az SF katonái, a törzsi harcosokat képezték, a falvaknak pedig biztonságos környezetet teremtettek. A program irányítását 1963-ban, az Operation Switchback keretében átvette a US Army, és a program jellege megváltozott, mai terminológiával nem-konvencionális (UW) hadviselésként írható le. Az új írányítás alatt a CIDG program fontos céljává vált a reguláris alakulatok támogatása, mára tipikusan SF műveletekkel, mint a speciális felderítés (SR), közvetlen műveletek (DA), hírszerzési műveletek (IO), nem-konvencionális hadviselési műveletek (UW) és felkelésellenes műveletek (COIN).
Dolgozatom hipotézisében azt feltételeztem, hogy a US Army SF 1961 és 1971 között a CIDG programban végzett tevékenysége során olyan innovációk honosodtak meg, amelyek hosszú távon formálták az SF működését, és a MH Különleges Műveleti Doktrínájában is jelen vannak.
A dolgozat áttekinti az aszimmetrikus konfliktusok, a gerilla hadviselés és a COIN hadviselés elméleteit. Összegzi a CIDG program kialakulásának jogi, politikai és katonai környezetét, részletesen bemutatja a CIDG programot, az SF működését Vietnám térségében, valamint a CIDG program tapasztalatainak meghonosodását a jelen különleges műveleti kiképzéseiben és műveleteiben.
A szakirodalmi elemzéssel bebizonyítottam, hogy a hipotézisben megfogalmazott feltevés helytálló. A CIDG program során számos olyan innováció jelent meg, amelyek a ma különleges műveleti erőinek hadviselésében is jelen vannak, megjelennek a NATO és más szervezetek (ENSZ, EU, EBESZ) nemzetközi műveleteiben és az azokra való felkészülésben is alapvető feladatokká váltak. A Magyar Honvédség Különleges Műveleti Doktrína 2. kiadás (2021) elemzésével alátámasztottam, hogy a CIDG program során kialakult műveleti formák (pl. baráti erőknek való tanácsadás, helyi lakosság védelmének kialakítása, a támogatott irreguláris fegyveres erő konvencionális erővé alakítása stb.) a ma KM doktrínájának is részei. 



